Esteettömyysdirektiivin toimeenpano

Pyydämme lausuntoa [esteettömyysdirektiivin](https://eur-lex.europa.eu/legal-content/FI/TXT/PDF/?uri=CELEX:32019L0882&from=FI) kansallisen valmistelun tueksi.

Lausunnon tulee olla yhden A4:n mittainen. Lisäksi lausunnossa tulee kertoa, jos haluaa pitää puheenvuoron tilaisuudessa keskiviikkona 25.8. klo 13-15. Puheenvuoron tulee olla 2-3 minuutin mittainen.

Esteettömyysdirektiivi tulee saattaa osaksi kansallista lakia 28.6.2022 mennessä. Esteettömyysvaatimusten soveltaminen alkaa 28.6.2025. Lisäksi voi olla vielä erillisiä siirtymäaikoja aina vuoteen 2030 asti tai itsepalveluautomaattien osalta niiden käyttöiän loppuun (kuitenkin enintään 20 vuotta automaatin käyttöönotosta).

Esteettömyysvaatimukset koskevat direktiivin mukaisia tuotteita ja palveluja. Kun esteettömyysdirektiivin soveltamisalaan kuuluva tuote tai palvelu tuodaan markkinoille 28.6.2025 jälkeen, tulee sen täyttää direktiivin mukaiset esteettömyysvaatimukset.

Esteettömyysdirektiivi koskee sekä julkista että yksityistä sektoria.

Itse esteettömyysvaatimukset on kerrottu direktiivin liitteessä I (yksi). Nämä vaatimukset vaihtelevat hiukan riippuen tuotteesta tai palvelusta.

Rakennetun ympäristön osalta esteettömyysdirektiivi jättää harkintavaltaa jäsenvaltiolle. Näitä liitteen III (kolme) mukaisia vaatimuksia tulee noudattaa kokonaisuudessaan, jos jäsenvaltio päättää implementoida ne.

Suomessa STM:n koordinoima työryhmä on alustavasti päättänyt valmistella yhden uuden yleislain koskien tuotteiden ja mahdollisesti osan palveluita esteettömyysvaatimuksia. Tämän lisäksi kaikki esteettömyysdirektiivin mukaiset, digitaalisiksi palveluiksi, luokiteltavat palvelut tullaan implementoimaan lakiin digitaalisten palvelujen tarjoamisesta. Tämä edellä mainittu laki säätää nyt verkkosivustojen ja mobiilisovellusten saavutettavuudesta. Lisäksi muutoksia tulee oletettavasti myös osaan muita kansallisia lakeja, kuten markkinavalvontalakia ja lakia sähköisen viestinnän palveluista.

Valvonnan osalta tehdään vielä selvitystyötä siitä, miten se järjestetään. Valvonta tulee olemaan sekä tuotteiden markkinavalvontaa että palveluiden valvontaa. Esteettömyysvaatimukset ovat hiukan erilaiset tuotteille ja palveluille.

Saavutettavuus on termi, joka viittaa digipalvelulain mukaisesti digitaalisten palveluiden esteettömyyteen. Esteettömyys taas koskee pääosin tuotteita ja niitä palveluita, joita ei voida laskea kuuluvaksi digitaalisten palvelujen määritelmän alle.

**Kysymykset:**

Mitä odotuksia ja toiveita teillä on esteettömyysdirektiivin kansallisen toimeenpanon suhteen?

Mikä on edustamallenne organisaatiolle tärkeää esteettömyysdirektiivin kansallisen toimeenpanon osalta?

Miten tai minkälaisia oikeussuojakeinoja tuotteiden tai palveluiden käyttäjille tulisi olla?

Mitä kustannuksia tai kerrannaisvaikutuksia olisi hyvä ottaa huomioon lainvalmistelussa?

Lisätietoja, hankepäällikkö Emilia Ojala [emilia.ojala@stm.fi](mailto:emilia.ojala@stm.fi), 02951 63418

Lausunnot pyydetään toimittamaan **torstaihin 19.8.2021** mennessä osoitteeseen

[kirjaamo@stm.fi](mailto:kirjaamo@stm.fi)

Lisätietoa: <https://stm.fi/esteettomyysdirektiivi>